CELEX: 32016D1433
Language: ro
Date: 2016-08-26 00:00:00
Title: Decizia de punere în aplicare (UE) 2016/1433 a Comisiei din 26 august 2016 privind recunoașterea sistemului voluntar „Biomass Biofuels Sustainability voluntary scheme” în vederea demonstrării conformității cu criteriile de durabilitate în temeiul Directivelor 98/70/CE și 2009/28/CE ale Parlamentului European și ale Consiliului

27.8.2016   
            
            
               RO
            
            
               Jurnalul Oficial al Uniunii Europene
            
            
               L 232/13
            
         DECIZIA DE PUNERE ÎN APLICARE (UE) 2016/1433 A COMISIEI
   din 26 august 2016
   privind recunoașterea sistemului voluntar „Biomass Biofuels Sustainability voluntary scheme” în vederea demonstrării conformității cu criteriile de durabilitate în temeiul Directivelor 98/70/CE și 2009/28/CE ale Parlamentului European și ale Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 98/70/CE a Parlamentului European și a Consiliului din 13 octombrie 1998 privind calitatea benzinei și a motorinei și de modificare a Directivei 93/12/CEE a Consiliului (1), în special articolul 7c alineatul (4) al doilea paragraf,
   având în vedere Directiva 2009/28/CE a Parlamentului European și a Consiliului din 23 aprilie 2009 privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE (2), în special articolul 18 alineatul (4) al doilea paragraf,
   întrucât:
   
               (1)
            
            
               Articolele 7b și 7c din Directiva 98/70/CE și anexa IV la aceeași directivă și articolele 17 și 18 din Directiva 2009/28/CE și anexa V la directiva respectivă stabilesc criterii de durabilitate similare pentru biocarburanți și biolichide, precum și proceduri similare de verificare a respectării criteriilor respective.
            
         
               (2)
            
            
               În cazul în care biocarburanții și biolichidele se iau în considerare pentru scopurile menționate la articolul 17 alineatul (1) literele (a), (b) și (c) din Directiva 2009/28/CE, statele membre trebuie să solicite operatorilor economici să demonstreze că biocarburanții și biolichidele respectă criteriile de durabilitate prevăzute la articolul 17 alineatele (2)-(5) din Directiva 2009/28/CE.
            
         
               (3)
            
            
               Comisia poate decide ca sistemele internaționale sau naționale voluntare de stabilire a standardelor de producție a produselor obținute din biomasă să conțină date exacte în sensul articolului 17 alineatul (2) din Directiva 2009/28/CE și/sau să demonstreze că transporturile de biocarburanți sau de biolichide respectă criteriile de durabilitate prevăzute la articolul 17 alineatele (3), (4) și (5) și/sau că niciun material nu a fost modificat sau eliminat în mod intenționat astfel încât transportul sau o parte a acestuia să intre sub incidența anexei IX. Atunci când un operator economic prezintă dovezi sau date obținute în conformitate cu un sistem voluntar care a fost recunoscut de Comisie, în măsura prevăzută în decizia de recunoaștere, statului membru i se interzice să solicite furnizorului dovezi suplimentare ale conformității cu criteriile de durabilitate.
            
         
               (4)
            
            
               Cererea de recunoaștere a faptului că „Biomass Biofuels Sustainability voluntary scheme”, cu sediul la adresa 11, rue de Monceau, 75008 Paris, Franța, demonstrează că transporturile de biocarburanți respectă criteriile de durabilitate stabilite în Directiva 98/70/CE și în Directiva 2009/28/CE, a fost transmisă Comisiei la 25 iulie 2016. Sistemul vizează o gamă largă de materii prime, inclusiv deșeuri și reziduuri, precum și întregul lanț de custodie. Documentele aferente sistemului recunoscut ar trebui să fie puse la dispoziție prin intermediul platformei în materie de transparență înființate în temeiul Directivei 2009/28/CE.
            
         
               (5)
            
            
               În urma evaluării sistemului „Biomass Biofuels Sustainability voluntary scheme”, s-a constatat că acesta respectă în mod adecvat criteriile de durabilitate prevăzute în Directiva 98/70/CE și în Directiva 2009/28/CE, precum și faptul că aplică o metodologie de echilibrare a masei care corespunde cerințelor de la articolul 7c alineatul (1) din Directiva 98/70/CE și de la articolul 18 alineatul (1) din Directiva 2009/28/CE.
            
         
               (6)
            
            
               În urma evaluării sistemului „Biomass Biofuels Sustainability voluntary scheme”, s-a constatat că acesta îndeplinește standardele adecvate de fiabilitate, de transparență și de auditare independentă și că este conform și cu cerințele metodologice din anexa IV la Directiva 98/70/CE și din anexa V la Directiva 2009/28/CE.
            
         
               (7)
            
            
               Măsurile prevăzute în prezenta decizie sunt în conformitate cu avizul Comitetului privind durabilitatea biocarburanților și a biolichidelor,
            
         ADOPTĂ PREZENTA DECIZIE:
   Articolul 1
   Sistemul „Biomass Biofuels Sustainability voluntary scheme” (denumit în continuare „sistemul”), transmis Comisiei în scopul recunoașterii la 25 iulie 2016, demonstrează că transporturile de biocarburanți și de biolichide produse în conformitate cu standardele de producție pentru biocarburanți și biolichide specificate în sistem respectă criteriile de durabilitate prevăzute la articolul 7b alineatele (3), (4) și (5) din Directiva 98/70/CE și la articolul 17 alineatele (3), (4) și (5) din Directiva 2009/28/CE.
   Sistemul conține, de asemenea, date exacte în sensul articolului 17 alineatul (2) din Directiva 2009/28/CE și al articolului 7b alineatul (2) din Directiva 98/70/CE.
   Articolul 2
   Decizia este valabilă timp de cinci ani de la data intrării în vigoare. În cazul în care conținutul sistemului, astfel cum a fost prezentat Comisiei în scopul recunoașterii la 25 iulie 2016, suferă modificări care ar putea afecta temeiul prezentei decizii, modificările în cauză se notifică fără întârziere Comisiei. Comisia evaluează modificările notificate pentru a stabili dacă sistemul continuă să respecte în mod corespunzător criteriile de durabilitate pentru care este recunoscut.
   Articolul 3
   Comisia poate decide să abroge prezenta decizie, printre altele în următoarele situații:
   
               (a)
            
            
               dacă s-a demonstrat în mod clar că sistemul nu a implementat elemente considerate esențiale pentru prezenta decizie sau dacă au avut loc încălcări grave și structurale ale respectivelor elemente;
            
         
               (b)
            
            
               dacă sistemul nu transmite Comisiei rapoartele anuale prevăzute la articolul 7c alineatul (6) din Directiva 98/70/CE și la articolul 18 alineatul (6) din Directiva 2009/28/CE;
            
         
               (c)
            
            
               dacă sistemul nu pune în aplicare standardele de audit independent specificate în actele de punere în aplicare menționate la articolul 7c alineatul (5) al treilea paragraf din Directiva 98/70/CE și la articolul 18 alineatul (5) al treilea paragraf din Directiva 2009/28/CE sau îmbunătățiri ale altor elemente ale sistemului considerate esențiale pentru continuarea recunoașterii sale.
            
         Articolul 4
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   
      Adoptată la Bruxelles, 26 august 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 350, 28.12.1998, p. 58.
   
      (2)  JO L 140, 5.6.2009, p. 16.